钦定古今图书集成/理学汇编/经籍典/第084卷 > 王申子周易辑说 > 《问系辞》
## 钦定古今图书集成/理学汇编/经籍典/第084卷 > 王申子周易辑说 > 《问系辞》

或问曰：“《系辞》之文，先贤多疑其错乱，以为非夫子所
作，而子独以为非圣人莫能道，何也？”曰：“文王周公卦
下爻下之辞，皆《系辞》也。今子所问，则上系下系，夫子
之辞也。愚尝即上下系与卦爻之辞参互演绎，见其
间发明作《易》之要，示人用《易》之法，委曲详尽，有条有
理，非胸中自有全《易》者不能道，特诸贤章分句解，自”
为错乱耳。上《系》止合分为十七节，自画前圣人因天
地自然之《易》画而为卦说起，次言圣人设卦观象系
辞，以明吉凶之变；次言《易》道至大，圣人用之亦极其
大，所以配天地，成德业，皆《易》之功；次释七爻示人以
用易之法；次即举《大衍》揲蓍辞、象占用《易》之要者以
示人；次乃赞圣人作《易》以为天下用之极功卒也。言
圣人虽竭其旨意以示人学《易》者又不可徒泥夫卦
象爻辞，而不求诸心也。起结甚明。下系止合分为十
一节，自重卦说起，至“功业见乎变，情见乎辞”，便有忧
患之意，次即举十三卦，圣人功业见乎变之事。次言
卦爻之变例，且释十一爻，示人以用易处变之法。次
述衰世之意，与作《易》者其有忧患之辞；次三陈九卦，
皆处变之事，次论六爻之变，次即明以文王与纣之
事言之，卒也，推明乾坤至易至简，而知至险至阻者，
示人且以知言之情伪结之，与上《系》言乾坤易简之
道，而及于可久可大之气象，大不侔矣。愚故曰：“《系辞》
上，夫子发明先天《易》，用易处常之道；《系辞》下，夫子发
明后”天《易》用易处变之道也。整整如是，何错乱之有？